Source: https://newsweek.ro/justitie/orban-vrea-sesizarea-ccr-in-cazul-amanarii-in-senat-a-dosarului-lui-tariceanui
Timestamp: 2020-01-20 10:04:03+00:00
Document Index: 1128842

Matched Legal Cases: ['CCR ', 'CCR ', 'csm ', 'CCR ', 'CSM ', 'Articolul 34']

Orban vrea sesizarea CCR în cazul amânării în Senat a anchetei penale împotriva lui Tăriceanu | Newsweek Romania
Orban vrea sesizarea CCR în cazul amânării în Senat a anchetei penale împotriva lui Tăriceanu
DE Adelina Sahlean | Actualizat: 02.04.2019 - 17:25
Ludovic Orban. Foto Inquam Photos/Virgil Simionescu
justitie eveniment csm CCR dosar orban pnl Tăriceanu lia savonea
Liderul PNL, Ludovic Orban, îi cere președintei Consiliului Superior al Magistraturii (CSM), Lia Savonea, să sesizeze Curtea Constituțională (CCR) în cazul amânării de către Senat a anchetei împotriva lui Călin Popescu Tăriceanu.
Liderul PNL reamintește că DNA a solicitat, în urmă cu cinci luni, în noiembrie 2018, aprobarea cererii de începere a urmării penale în cazul fostului prim-ministru, Călin Popescu Tăriceanu, actual președinte al Senatului, pentru infracțiuni de luare de mită.
Orban subliniază că senatorii PNL au cerut în repetate rânduri punerea în dezbatere a solicitării în cauză și supunerea la vot în plenul Senatului, dar majoritatea PSD-ALDE a blocat în mod sistematic această procedură, tergiversând în mod intenționat răspunsul față de cererea înaintată de DNA.
”Este străveziu faptul că PSD și ALDE utilizează în mod politic majoritatea parlamentară pentru a sabota parcursul firesc al unei anchete penale, făcând scut în jurul dnului Tăriceanu și afectând în mod nepermis atribuțiile autorității judecătorești. (...) Pe cale de consecință, în toate cazurile solicitările înaintate Parlamentului trebuie să fie acceptate tocmai pentru a oferi ocazia instanțelor de judecată de a decide, persoanelor în cauză de a se apăra, iar organelor de cercetare penală de a realiza anchetele pe care le consideră întemeiate.”, a mai precizat Orban în scrisoarea deschisă transmisă președintei CSM.
”În calitate de președinte al CSM apreciez că este de datoria dumneavoastră exercitarea atribuției prevăzută de Legea 47/1992, Articolul 34, respectiv de a sesiza Curtea Constituțională pentru soluționarea conflictului juridic de natură constituțională dintre autoritățile publice, respectiv dintre Senatul României și Ministerul Public — Parchetul de pe lângă Înalta Curte de Casație și Justiție”, a conchis Orban.